Bothaville

Bothaville is 'n dorp in die noordweste van die Vrystaat, Suid-Afrika en is 5 km oos van die Vaalrivier aan die Valsrivier geleë.

 Geskiedenis 
Dorpstigting was in 1891 op die plaas Gladdedrift en die dorp was aanvanklik as Botharnia bekend. Vrystaat Toerisme – Bothaville Die plaas Johannesrus was ook oorweeg as 'n alternatief vir dorpsvestiging, maar daar is op Gladdedrift besluit na aanleiding van die beskikbaarheid van voldoende water uit die Valsrivier. Botharnia is in 1893 hernoem na Bothaville. Die dorp is vernoem na Theunis Louis Botha, die oorspronklike eienaar van die plaas.

Bothaville is geleë in Suid-Afrika se 'someroesgebied' en die omgewing is hoofsaaklik saaiwêreld. As gevolg van besondere goeie mielieopbrengste staan Bothaville ook bekend as die hoofstad van die mieliedriehoek, 'n gebied wat oor die someroesgebied strek tussen Smithfield, Mahikeng en Machadodorp. Sommige bronne lys die driehoek as Ladybrand, Mahikeng en Carolina.

Bothaville het ook bekendheid verwerf vir grootskaalse produksie en bemarking van plaasimplemente deur die Vetsakfabriek (Vrystaat en Transvaalse Sentrale Aankoopkoöperasie) en "Gert Venter Nywerhede Edms Bpk". Bothaville bied die jaarlikse "NAMPO Oesdag" landbouskou aan, wat as een van die grootste van sy soort ter wêreld beskou word. GraanSA

 Tweede Vryheidsoorlog 
Op 6 November 1900 word Generaal de Wet verras deur die Engelse Magte onder leiding van Majoor-Generaal Knox. De Wet en President Steyn ontsnap egter maar De Wet verloor al sy kanonne. Nege Boerevegters sneuwel en 100, waarvan sommige gewond, word gevange geneem. Aan die Britse kant sneuwel dertien soldate en 33 word gewond onder andere lt.kol. P.W.J Gallais.* The War Reporter. J.E.H. Grobler. Jonathan Ball Publishers. 2004. 

Muur van Herinnering
In 2007 is 'n Muur van Herinnering in NAMPO Park aangebring tot nagedagtenis aan die kommersiële boere en plaaswerkers wat sedert Mei 1961 in plaasmoorde omgekom het. Die Muur van Herinnering bevat nege pilare, een vir elke provinsie, en 'n standbeeld van 'n boer wat 'n bybel in die hand hou.

 Boorlinge van Bothaville 
 Daniël Krige, ingenieur & professor.
 Gerda Steyn, maraton- en ultra-maratonatleet.
 Wessel Roux, Blou Bulle- en Springbokrugbyspeler.
 Elize Cawood, aktrise.

 Sien ook 
 Gereformeerde kerk Bothaville
 Kgotsong, sy township
 Lys van dorpe in Suid-Afrika
 NAMPO Oesdag
 NG gemeente Bothaville

 Verwysings 

 Eksterne skakels 
  Amptelike webwerf

Kategorie:Nedersettings in die Vrystaat